На основу члана 20. став 1. тачка 2) Закона о локалној самоуправи („Сл. гласник РС“, бр. 129/2007, 83/2014 - др. закон, 101/2016 - др. закон, 47/2018 и 111/2021 - др. закон), члана 2. став 3. тачка 13) и члана 4. и 13. Закона о комуналним делатностима („Службени гласник РС“, бр. 88/2011, 104/2016, 95/2018 и 94/2024), члана 15. став 1. тачка 2) и члана 40. Статута општине Љубовија („Службени лист општине Љубовија“, бр. 3/2019), Скупштина општине Љубовија, на седници одржаној дана _________________ 2026. године донела је 

ОДЛУКУ
О ДИМНИЧАРСКИМ УСЛУГАМА

I ОПШТЕ ОДРЕДБЕ

Члан 1.
Овом одлуком уређују се општи услови за пружање димничарских услуга на територији општине Љубовија.
Члан 2.
Димничарске услуге врше се у циљу обезбеђивања исправног функционисања димоводних и ложишних објеката и уређаја, као и вентилационих канала и уређаја у циљу спречавања загађивања ваздуха, превентивне заштите живота људи и имовине од пожара.
Члан 3.
Димничарске услуге, у смислу ове одлуке, су:
1. чишћење димоводних и ложишних објеката и уређаја;
2. чишћење - вађење и спаљивање чађи у димоводним и ложишним објектима и уређајима;
3. димничарска контрола димоводних и ложишних објеката и уређаја, вентилационих канала и уређаја;
4. диминичарски преглед новоизграђених и дограђених димоводних и ложишних објеката и уређаја;
5. чишћење вентилационих канала и уређаја.
Члан 4.
Под димоводним и ложишним уређајима из тачке 1. - 4. члана 3. ове Одлуке сматрају се димнњаци и димоводне цеви (цилиндри, шунд - димњаци, димњаци са каналима и ложиштима за централно и индивидуално грејање), димњаци и ложишта индустријских и занатских постројења и њима слични објекти и уређаји.

Члан 5.
Под корисницима димничарских услуга у смислу обављања послова комуналне делатности димничарске услуге подразумевају се власници или корисници зграда, кућа, станова, пословних простора, објеката и постројења у којима се налазе ложишни, димоводни или вентилациони уређаји или канали.

II УСЛОВИ И НАЧИН ОБАВЉАЊА ДИМНИЧАРСКЕ УСЛУГЕ

Члан 6.
Димничарске услуге обављају јавна предузећа, привредно друштво, предузетник или други привредни субјект (у даљем тексту: вршилац димничарске делатности) који испуњавају услове за отпочињање обављања комуналне делатности - димничарске услуге.

Вршилац димничарске делатности испуњава услове у погледу:
- техничких капацитета по броју корисника комуналне услуге;
- поседовању димничарског алата;
- минималне стручне оспособљености кадрова.
Испуњеност услова за отпочињање обављања комуналне делатности димничарских услуга проверава Министарство надлежно за послове комуналне делатности у складу са Уредбом о начину и условима за отпочињање обављања комуналних делатности.
Обављање димничарске делатности Одлуком поверава Скупштина општине  Љубовија.
Члан 7.
Вршилац димничарске делатности мора да поседује минималну техничку опремљеност у складу са позитивним законским прописима.
Вршилац димничарске делатности мора да поседује одговарајући простор за смештај материјала, опреме и алата.
Члан 8.
Обављање димничарске делатности вршилац мора организовати у складу са прописима којима се уређује заштита ваздуха, заштита животне средине и заштита живота људи и њихове имовине.

Члан 9.
Димоводни и ложишни објекти и уређаји обавезно се чисте у следећим временским размацима:
1. Једанпут месечно преко целе године - димњаци и ложишта која припадају инсталацијама за масовно припремање хране (у болницама, хотелима, пекарама и у индустрији прехрамбених производа и сл.);
2. Једанпут у два месеца у периоду од 15. октобра до 30. априла - димњаци, димоводне цеви и ложишта за централно грејање и остале инсталације за заједничко грејање у стамбеним и пословним зградама;
3. Једанпут у два месеца у периоду од 15. октобра до 30. априла - димњаци и димоводне цеви за индивидуално грејање у стамбеним и пословним објектима;
4. Једанпут у три месеца - димњаци и димоводне цеви и ложишта индивидуалних и занатских постројења и њима сличних објеката и уређаја;
5. Једанпут годишње - димњаци циглана и остали димоводни и ложишни објекти који нису обухваћени тач. 1-4 овог члана.
Димничарске услуге из става 1. овог члана могу се вршити и у краћим временским размацима него што је то утврђено овом Одлуком, ако то затражи корисник.
Ако престане са употребом димоводних и ложишних објеката и уређаја, корисник може привремено или трајно да откаже коришћење димничарских услуга, о чему писмено обавештава вршиоца димничарских услуга.	
У случају када корисник поново отпочне са коришћењем димоводних и ложишних објеката за које је отказао димничарску услугу, дужан је да одмах о томе обавести вршиоца димничарских услуга.
Члан 10.
Димничарски преглед новоизграђених и дограђених димоводних објеката и уређаја предузеће врши после завршене изградње стамбеног или пословног објекта, односно после завршених накнадно изведених радова на димоводним објектима и уређајима, а пре издавања одобрења за употребу стамбеног, односно пословног објекта.
Димничарски преглед новоизграђених и дограђених димоводних објеката и уређаја врши се по позиву корисника.
Члан 11.
Вентилациони канали и уређаји просторија за масовно припремање хране чисте се два пута годишње у месецима априлу и октобру.
Остали вентилациони канали и уређаји чисте се јаднпут годишње у месецу априлу.
Члан 12.
Чишћење димоводних и ложних објеката и уређаја, вентилационих канала и уређаја врши се по позиву корисника.
Корисник је дужан да обезбеди своје присуство и омогући несметано вршење услуге.
Члан 13.
Корисник услуге може да захтева, писаним путем, да се мимо прописане редовне контроле, изврши контрола исправности димоводних и ложишних објеката и уређаја и вентилационих канала и уређаја, као и спаљивање чађи, на терет подносиоца захтева.
Члан 14.
О утврђеним неисправностима димоводних и ложишних објеката и уређаја и вентилационих канала и уређаја које утичу на употребљивост и сигурност, као што су оштећења (обрушавање, пукотине, растрешеност и сл.), недозвољени грађевински радови (зазиђивање и сл.), вршилац димничарске услуге или лице којем су поверени димничарски послови је дужно да одмах обавести корисника услуге, Министарство унутрашњих послова - Сектор за ванредне ситуације у Љубовији, и надлежну грађевинску инспекцију.

III ПРАВА И ОБАВЕЗЕ ВРШИОЦА ДИМНИЧАРСКИХ УСЛУГА И КОРИСНИКА

Члан 15.
Вршилац димничарских услуга којем су поверени димничарски послови је дужан да обезбеди :
1. трајно и несметано обављање димничарских услуга;
2. прописани обим и квалитет димничарских услуга;
3. развој и унапређење квалитета и врста димничарских услуга.
Димничар је дужан да за време рада носи димничарско одело и димничарску легитимацију или документ којим потврђује свој идентитет и посао који обавља.
Члан 16.
Вршилац димничарских услуга којем су поверени димничарски послови, у складу са Програмом пословања је дужан:
1. да димничарске услуге, по позиву корисника, врши на начин и у роковима прописаним овом одлуком;
2. да о термину вршења димничарских услуга обавести корисника услуге, најмање 3 дана пре планираног чишћења;
3. да организује најмање једном годишње могућност електронског или анкетног изјашњавање корисника димничарских услуга о квалитету пружања димничарске услуге.
Уколико су резултати изјашњавања корисника комуналних услуга из претходног става тачка 3. такви да већина није задовољна пруженом комуналном услугом одређеног вршиоца комуналне делатности, Општинско веће општинеЉубовије покреће поступак преиспитивања рада тог вршиоца комуналне делатности и налаже му да отклони недостатке који су наведени у изјашњавању корисника у року који не може бити дужи од 90 дана.
Уколико вршилац димничарских услуга не поступи у погледу отклањања недостатака квалитета пружене комуналне услуге, Скупштина општине Љубовија може поверити обављање комуналне делатности другом вршиоцу комуналне делатности који испуњава услове, у складу са Законом.
Члан 17.
Вршилац димничарских послова је дужан да води евиденцију о извршеним димничарским услугама за све кориснике услуга.
Контролна књига (или лист) води се за сваки димоводни и ложишни објекат и уређај и вентилациони канал и уређај и садржи:
1. улицу и кућни број објекта;
2. име и презиме власника, односно корисника објекта, име и презиме лица или назив органа који управља зградом, предметним објектом;
3. број и врсту димоводних и ложишних објеката и уређаја и вентилационих канала и уређаја;
4. опис обављене димничарске услуге, датум и потпис непосредног вршиоца димничарске услуге и
5. потпис лица из тачке 2. овог става, као потврду о извршеним димничарским услугама.
Члан 18.
Корисник услуга дужан је:
1. да омогући улаз у просторије и несметан прилаз димоводним и ложишним објектима и уређајима и вентилационим каналима и уређајима;
2. да омогући чишћење димоводних и ложишних објеката и уређаја и вентилационих канала и уређаја;
3. да омогући контролу димоводних и ложишних објеката и уређаја и вентилационих канала и уређаја;
4. да плаћа цену за пружене димничарске услуге;
5. да потпише потврду о извршеним услугама

IV ФИНАНСИРАЊЕ ОБАВЉАЊА ДИМНИЧАРСКИХ УСЛУГА

Члан 19.
Средства за обављање димничарских услуга обезбеђују се из:
1) прихода од продаје комуналних услуга;
2) прихода од комуналне накнаде;
3) прихода буџета јединице локалне самоуправе;
4) наменских средстава других нивоа власти;
5) других извора, у складу са законом.
Члан 20.
Цене димничарских услуга утврђују се Ценовником.
На ценовник вршиоца димничарске делатности сагласност даје Скупштина општине Љубовија.

V НАЧИН ОБЕЗБЕЂИВАЊА КОНТИНУИТЕТА У ОБАВЉАЊУ ДИМНИЧАРСКИХ УСЛУГА

Члан 21.
Вршилац димничарских делатности којем су поверени послови димничарских услуга, је дужан да обезбеди одговарајући обим, врсту и квалитет димничарских услуга, а у складу са Програмом рада.
Члан 22.
Ако дође до поремећаја или прекида у раду вршиоца димничарских делатности услед ванредне ситуације или других разлога који се нису могли предвидети, односно спречити, вршилац димничарских делатности је обавезан да одмах предузме мере на отклањању узрока поремећаја односно прекида, и то:
1. радно ангажује запослене на отклањању узрока поремећаја, односно разлога због којих је дошло до прекида, као и да ангажује трећа лица за обављање димничарских услуга,
2. предузме мере које утврде надлежни органи Општине.
Члан 23.
У случају поремећаја или прекида у обављању димничарских услуга, са предузећем или физичким лицем којем су поверени димничарски послови као и у случају штрајка запослених, Општинско веће предузима оперативне и друге мере којима ће се обезбедити обављање димничарских услуга у складу са законом и овом Одлуком.

VI МЕРЕ ЗАБРАНЕ

Члан 24.
На димоводним објектима и вентилационим каналима није дозвољено:
1. извођење грађевинских и других радова без одобрења надлежног органа;
2. постављање инсталација других инфраструктурних објеката и уређаја и
3. коришћење супротно намени.
Члан 24а.
У циљу смањења негативног утицаја на животну средину, односно ограничења емисија гасова са ефектом стаклене баште, забрањено је спаљивање гума, пластике, отпада (иверица, тканине/текстил и сл.), као и горива добијених из отпада у циљу грејања или обављања пословне делатности, у домаћинствима, стамбеним зградама и пословним објектима, осим у случајевима и на начин прописан законима из области заштите животне средине.

VII НАДЗОР

Члан 25.
Надзор над спровођењем ове одлуке врши Општинско веће општине Љубовија.
Инспекцијски надзор врши Општинска управа за изворне и поверене послове преко комуналних инспектора.
Члан 25а.
У вршењу инспекцијских послова, комунални инспектор предузимањем превентивних мера спречава нарушавање комуналног реда у обављању димничарских услуга прописаних овом одлуком, контролише извршавање прописаних обавеза и успоставља прописани ред применом својих овлашћења утврђених законом.
Када комунални инспектор установи повреду у обављању димничарских услуга прописану овом одлуком, поред овлашћења која су утврђена законом, овлашћен је да:
- у складу са законом, издаје прекршајни налог за прекршаје прописане овом одлуком,
- подноси пријаву надлежном органу за учињено кривично дело,
- обавести други надлежни орган да предузме мере из своје надлежности.

VIII КАЗНЕНЕ ОДРЕДБЕ
Члан 26.
Новчаном казном од 100.000,00 динара, казниће се за прекршај, вршилац димничарских услуга коме је Скупштина Општине Љубовија поверила обављање димничарских делатности ако:
1. не чисти димоводне и ложишне објекте и уређаје и вентилационе канале и уређаје у прописаним временским размацима, а по позиву корисника услуга;
2. не изврши контролу исправности димоводних и ложишних објеката и уређаја и вентилационих канала и уређаја, као и спаљивање чађи;
3. на захтев корисника услуге не изврши контролу исправности димоводних и ложишних објеката и уређаја и не поступи у складу са чланом 13. ове Одлуке;
4. не води евиденцију у складу са чланом 17. ове Одлуке;
5. не предузме мере на отклањању узрока поремећаја, односно прекида у обављању димничарских услуга (члан 22.).
За прекршај из става 1. овог члана казниће се и одговорно лице у правном лицу - вршиоц димничарске делатности новчаном казном од 20.000,00 динара.
Члан 27.
Новчаном казном од 20.000.00 динара, казниће се физичко лице - предузетник којем су поверени послови обављања димничарских услуга за прекршаје из члана 24. ове Одлуке.
Члан 28.
Новчаном казном од 5.000,00 динара, казниће се и корисник димничарских услуга ако поступи супротно члану 11. ове Одлуке.
Новчаном казном у износу од 150.000 динара казниће се за прекршај правно лице, ако:
- поступи супротно одредби члана 24а.
За прекршај из става 2. овог члана казниће се и одговорно лице у правном лицу новчаном казном у износу 25.000 динара.
За прекршај из става 2. овог члана казниће се и предузетник, новчаном казном у износу 75.000 динара.
За прекршај из става 2. овог члана, казниће се и физичко лице, новчаном казном у износу 25.000 динара.
Члан 28а.
За прекршаје из чл. 26., 27. и 28. ове одлуке комунални инспектор издаје прекршајни налог у складу са законом.

IX ПРЕЛАЗНЕ И ЗАВРШНЕ ОДРЕДБЕ
Члан 29.
Ова одлука ступа на снагу осмог дана од дана објављивања у „Службеном листу општине Љубовија“.

СКУПШТИНА ОПШТИНЕ ЉУБОВИЈА
	

Број: ________________________



                                                                                                     ПРЕДСЕДНИК 
                                                                                           СКУПШТИНЕ ОПШТИНЕ		
                                                                                                      Новица Панић


